CELEX: 32021D2144
Language: sk
Date: 2021-12-02 00:00:00
Title: Rozhodnutie Rady (EÚ) 2021/2144 z 2. decembra 2021 o pozícii, ktorá sa má v mene Európskej únie zaujať na 32. zasadnutí Medzinárodnej námornej organizácie k prijatiu zmien usmernení pre prehliadky v rámci harmonizovaného systému prehliadok a osvedčovania (HSSC)

6.12.2021   
               
               
                  SK
               
               
                  Úradný vestník Európskej únie
               
               
                  L 433/17
               
            
         ROZHODNUTIE RADY (EÚ) 2021/2144
         z 2. decembra 2021
         o pozícii, ktorá sa má v mene Európskej únie zaujať na 32. zasadnutí Medzinárodnej námornej organizácie k prijatiu zmien usmernení pre prehliadky v rámci harmonizovaného systému prehliadok a osvedčovania (HSSC)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na článok 100 ods. 2 ZFEÚ v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Cieľom činnosti Únie v odvetví námornej dopravy by mali byť zlepšovanie námornej bezpečnosti a ochrana morského prostredia a ľudského zdravia.
                  
               
                     (2)
                  
                  
                     Zhromaždenie Medzinárodnej námornej organizácie (IMO) na svojom 32. zasadnutí, ktoré sa bude konať od 6. do 15. decembra 2021 (ďalej len „A 32“), by malo prijať usmernenia pre prehliadky v rámci harmonizovaného systému prehliadok a osvedčovania (HSSC) (ďalej len „usmernenia pre prehliadky“) z roku 2021 a zrušiť rezolúciu zhromaždenia IMO A.1140(31), ktorá obsahuje usmernenia pre prehliadky z roku 2019.
                  
               
                     (3)
                  
                  
                     Je vhodné stanoviť pozíciu, ktorá sa má zaujať v mene Únie na A 32, keďže zmeny v usmerneniach pre prehliadky môžu rozhodujúcim spôsobom ovplyvniť obsah práva Únie, konkrétne nariadenie Európskeho parlamentu a Rady (ES) č. 391/2009 (1).
                  
               
                     (4)
                  
                  
                     Prijatie usmernení pre prehliadky z roku 2021 a zrušenie usmernení pre prehliadky z roku 2019 je súčasťou pravidelného preskúmania. Únia by preto mala tieto zmeny podporiť, pretože sa nimi zabezpečí, aby usmernenia pre prehliadky boli aj naďalej aktuálne.
                  
               
                     (5)
                  
                  
                     Únia nie je členom IMO ani zmluvnou stranou príslušných dohovorov a kódexov. Rada by preto mala poveriť členské štáty, aby vyjadrili pozíciu Únie na A 32.
                  
               
                     (6)
                  
                  
                     Rozsah pôsobnosti tohto rozhodnutia by sa mal obmedziť na obsah navrhovaných zmien v rozsahu, v akom tieto zmeny môžu ovplyvniť spoločné pravidlá Únie a patria do výlučnej právomoci Únie. Týmto rozhodnutím by nemalo byť dotknuté rozdelenie právomocí medzi Úniu a jej členské štáty,
                  
               PRIJALA TOTO ROZHODNUTIE:
         
            Článok 1
            Pozíciou, ktorá sa má v mene Únie zaujať na 32. zasadnutí zhromaždenia Medzinárodnej námornej organizácie (IMO), je súhlas s prijatím usmernení pre prehliadky v rámci harmonizovaného systému prehliadok a osvedčovania z roku 2021, ako sa stanovuje v oddiele 8 dokumentu IMO III 7/17/Add.1 a v prílohe 6 k uvedenému dokumentu, a s následným zrušením rezolúcie zhromaždenia IMO A.1140(31).
         
         
            Článok 2
            
               1.   Pozícia stanovená v článku 1, ktorá sa má v mene Únie zaujať, sa vzťahuje na príslušné zmeny v rozsahu, v akom tieto zmeny patria do výlučnej právomoci Únie a v rozsahu, v akom môžu mať vplyv na spoločné pravidlá Únie. Vyjadria ju členské štáty, ktoré sú členmi IMO, konajúc spoločne v záujme Únie.
            
            
               2.   Menšie zmeny pozície uvedenej v článku 1 možno dohodnúť bez ďalšieho rozhodnutia Rady.
            
         
         
            Článok 3
            Členské štáty sa týmto poverujú, aby vyjadrili súhlas s tým, že budú v záujme Únie viazané zmenami uvedenými v článku 1 v rozsahu, v akom uvedené zmeny patria do výlučnej právomoci Únie.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 2. decembra 2021
            
               
                  Za Radu
               
               
                  predseda
               
               J. VRTOVEC
            
         
         
            (1)  Nariadenie Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí (Ú. v. EÚ L 131, 28.5.2009, s. 11).